Trokdrywer sterf ná petrolbomBernard Groenewald (Foto: Facebook) Bernard Groenewald, die vragmotorbestuurder wat sowat twee weke gelede ernstige brandwonde opgedoen het toe sy vragmotor op die N1 naby Touwsrivier in die Wes-Kaap aan die brand gesteek is, het Vrydagaand gesterf. Groenewald (50) het omstreeks 18:00 in die waakeenheid van die Mediclinic Worcester aan sy beserings beswyk, het Ciska Groenewald, Bernard se vrou, aan Maroela Media gesê. Hy was nog onder verdowing en aan ŉ ventilator gekoppel. “Dit was net te veel vir sy liggaam, die brandwonde was te groot skok. Sy liggaam kon dit nie meer hanteer nie,” het Ciska verduidelik. Dít volg nadat Groenewald derdegraadse brandwonde oor 60% tot 70% van sy lyf opgedoen het toe boosdoeners op 2 Junie ŉ petrolbom deur die venster van die vragmotor gegooi het waarin hy in die vroeë oggendure langs die pad gerus het. Maroela Media het vroeër berig Groenewald het uit die vragmotor gespring toe die voertuig vlamvat waarna hy toe glo deur ŉ onbekende aantal mans gejaag is wat ŉ petrolbom in sy rigting gegooi het. Hy het later sy hemp afgepluk en op die grond gerol om die vlamme aan sy lyf te blus. Die egpaar woon in die Paarl en het onlangs saam ŉ vervoermaatskappy op die been gebring. Ciska het gereeld saam met Groenewald in die vragmotors gery en saam het hulle die land plat gereis, het sy vroeër gesê. Groenewald was 30 jaar lank in die vervoerbedryf.